KIRJALLINEN KYSYMYS E-1293/02 esittäjä(t): Patricia McKenna (Verts/ALE) komissiolle. Espanjan valtio on siirtänyt puutteellisesti direktiivin 97/11/EY osaksi kansallista lainsäädäntöä.



Virallinen lehti nro 277 E , 14/11/2002 s. 0181 - 0183



KIRJALLINEN KYSYMYS E-1293/02 esittäjä(t): Patricia McKenna (Verts/ALE) komissiolle (7. toukokuuta 2002) Aihe: Espanjan valtio on siirtänyt puutteellisesti direktiivin 97/11/EY osaksi kansallista lainsäädäntöä Tiettyjen julkisten ja yksityisten hankkeiden ympäristövaikutusten arvioinnista annetun direktiivin 97/11/EY(1) 7 artiklan 3 kohdan b alakohdassa määrätään, että jäsenvaltion on varmistettava, että ennen kuin toteutettavalle hankkeelle myönnetään lupa, niille viranomaisille ja kansalaisille, joita hanke koskee, annetaan mahdollisuus ilmaista kohtuullisessa ajassa kantansa toimitetuista tiedoista sen jäsenvaltion toimivaltaiselle viranomaiselle, jonka alueella hanke aiotaan toteuttaa. Espanjan valtio siirsi kyseisen direktiivin osaksi lainsäädäntöään 10. toukokuuta 2001 annetulla lailla 6/2001(2), vaikka direktiivi olisi pitänyt siirtää osaksi kansallista lainsäädäntöä ennen 14. maaliskuuta 1999. Edellä mainittua 7 artiklan 3 kohdan b alakohtaa ei löydy lain 6/2001 sisällöstä. Koska kyseistä artiklaa ei siirretty osaksi kansallista lainsäädäntöä lailla 6/2001, voidaan katsoa, että kuninkaan asetuksen 1131/1988 13 artikla säilyy voimassa. Kuninkaan asetuksen 1131/1998(3) 13 artiklan 3 kohdassa määrätään, että ympäristöstä vastaava viranomainen voi kuulla henkilöitä, toimielimiä ja viranomaisia, joille todennäköisesti aiheutuu hankkeen toteuttamisesta seurauksia, jotka liittyvät ympäristövaikutuksiin ja jotka henkilöiden oman näkemyksen mukaan johtuvat kyseisestä hankkeesta. Kyseistä kuninkaan asetuksen 1131/1988 13 artiklaa on sovellettu tapauksissa, joissa on arvioitu Castellónin sataman laajennushanketta Valencian autonomisella alueella (valencialainen yhdistys nimeltä Colla Ecologista d'Almassora on tehnyt komissiolle valituksen asiasta; olen samoin esittänyt itse toisen kysymyksen aiheesta). Ympäristön laadusta ja arvioinnista vastaava pääosasto (Dirección General de Calidad y Evaluación Ambiental) ei taannut Almassoran kylälle(4) tai kylän asukkaille, järjestöille tai toimielimille eikä edes kunnanhallinnolle mahdollisuutta esittää kantaansa Castellónin sataman laajennuksesta ennen luvan myöntämistä hankkeelle. 1. Onko komissio sitä mieltä, että Espanjan valtio on saattanut direktiivin 97/11/EY erittäin puutteellisesti osaksi kansallista lainsäädäntöään, koska asia vaikuttaa kansalaisten osallistumismahdollisuuksiin? 2. Mitä mieltä komissio on kuninkaan asetuksen 1131/1988 13 artiklan ja direktiivin 97/11/EY 7 artiklan 3 kohdan b alakohdan yhteensopivuudesta? (1) EYVL L 73, 14.3.1997, s. 5. (2) Espanjan valtion virallinen lehti (Boletín Oficial del Estado) nro 111, 9.5.2001. (3) Espanjan valtion virallinen lehti (Boletín Oficial del Estado) nro 239, 5.10.1988. (4) Kunta sijaitsee muutaman kilometrin päässä Castellónin satamasta ja on kärsinyt eniten historian kuluessa satamasta ja sen perättäisistä laajennuksista. Tämä tosiseikka tunnustetaan jopa Castellónin sataman laajennuksesta tehdyssä ympäristövaikutusselostuksessa. (Espanjan valtion virallinen lehti (Boletín Oficial del Estado) nro 224, 18.9.2001). Margot Wallströmin komission puolesta antama vastaus (27. kesäkuuta 2002) Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annettua neuvoston direktiiviä 85/337/ETY(1) on muutettu 3. maaliskuuta 1997 annetulla neuvoston direktiivillä 97/11/EY(2). Määräaika direktiivin 97/11/EY saattamiseksi osaksi kansallista lainsäädäntöä päättyi 14. maaliskuuta 1999. Koska komissiolle ei ollut tehty ilmoitusta direktiivin 97/11/EY kansallisista täytäntöönpanotoimenpiteistä asetetussa määräajassa, se käynnisti yhteisöjen tuomioistuimessa EY:n perustamissopimuksen 226 artiklan nojalla rikkomista koskevan menettelyn Espanjaa vastaan yhteisön jäsenyysvelvoitteiden noudattamatta jättämisen(3). Espanjan hallitus hyväksyi 6. lokakuuta 2000 kuninkaallisen asetuksen 9/2000 (julkaistu Espanjan virallisessa lehdessä 7. lokakuuta 2000), jonka tarkoituksena oli saattaa direktiivi 97/11/EY osaksi Espanjan oikeusjärjestystä. Espanjan viranomaiset toimittivat komissiolle virallisesti tekstin, jolla muutetaan ympäristövaikutusten arviointia koskevaa Espanjan lakia vuodelta 1986 (Real Decreto Legislativo 1302/1986, 28. kesäkuuta 1986). Tältä osin ja tavanomaisten käytäntöjen mukaan komissio päätti peruuttaa tuomioistuinkäsittelyn sen jälkeen, kun Espanjan viranomaiset olivat ilmoittaneet toimenpiteistä direktiivin 97/11/EY saattamiseksi osaksi kansallista lainsäädäntöä. Mitä tulee direktiivin 97/11/EY saattamiseen osaksi kansallista lainsäädäntöä on syytä mainita myös, että Espanjan parlamentti keskusteli edellä mainitusta kuninkaallisesta asetuksesta 9/2000 tämän jälkeen lakiesityksenä ja hyväksyi lopulta 8. toukokuuta 2001 ympäristövaikutuksia koskevan lain 6/2001, jolla muutettiin vuoden 1986 lainsäädäntöä (julkaistu Espanjan virallisessa lehdessä 9. toukokuuta 2001). Espanjan viranomaiset toimittivat tämän uuden lainsäädännön virallisesti komissiolle. On syytä mainita myös, että parlamentin jäsenen mainitseman direktiivin 7 artiklassa viitataan tiettyjen hankkeiden mahdollisiin rajat ylittäviin vaikutuksiin toisissa jäsenvaltioissa. Parlamentin jäsenen viittaus koskee todennäköisesti direktiivin 6 artiklaa, joka koskee velvoitetta antaa viranomaisille sekä yleisölle, jota hanke koskee, mahdollisuus ilmaista kantansa asiakirjasta ennen asianomaisen hankkeen hyväksymistä. Ympäristövaikutusten arviointia koskeva Espanjan voimassa oleva lainsäädäntö on kuninkaallinen lainsäädäntöasetus 1302/1986, jota on muutettu edellä mainitulla lailla 6/2001. Täytäntöönpanoasetus on parlamentin jäsenen mainitsema 30. syyskuuta 1988 annettu kuninkaallinen asetus 131/1988. Kuninkaallisen asetuksen 1302/1986 3 artiklassa säädetään velvoitteesta kuulla yleisöä, jota hanke koskee, ympäristövaikutusta koskevasta selvityksestä ja asianomaisesta hankkeesta sekä pyytää muilta asianomaisilta laitoksilta aiheellisia raportteja. Kuninkaallisessa asetuksessa 1131/1988 mainitaan nämä velvoitteet yksityiskohtaisemmin. Asetuksen 13 artiklassa viitataan sellaisten toisten henkilöiden, laitosten ja hallintoelinten kuulemiseen, joita asianomainen hanke saattaa koskea. Asetuksen 15 artiklassa viitataan yleisön kuulemista koskevaan jaksoon, jota on noudettava ympäristövaikutusten arviointimenettelyssä. Edellä esitetyn perusteella komissio ei voi päätellä, onko direktiivi 97/11/EY saatettu puutteellisesti osaksi Espanjan lainsäädäntöä, koska asia vaikuttaa kansalaisten osallistumismahdollisuuksiin. (1) EYVL L 175, 5.7.1985. (2) EYVL L 73, 14.3.1997. (3) Asia C-342/00.